BGHลงทุนรพ.อุดรฯEASTWเจาะเสม็ด
BGH ลงทุนโรงพยาบาลอุดรธานี ราคาหุ้นดีดถึง 100 บาท นักวิเคราะห์ยังเชียร์ซื้อ ส่วน EASTW ร่วมทุนผลิตน้ำขายบนเกาะเสม็ด
28 มิ.ย. 2555

BGH ลงทุนโรงพยาบาลอุดรธานี ราคาหุ้นดีดถึง 100 บาท นักวิเคราะห์ยังเชียร์ซื้อ ส่วน EASTW ร่วมทุนผลิตน้ำขายบนเกาะเสม็ด
บริษัท กรุงเทพดุสิตเวชการ (BGH) ขอเรียนให้ทราบว่า เมื่อวันที่ 19 มิ.ย. 2555 บริษัทได้จดทะเบียนจัดตั้งบริษัทย่อยแห่งใหม่ ชื่อบริษัท โรงพยาบาลกรุงเทพอุดร เพื่อดำเนินธุรกิจโรงพยาบาลเอกชนที่ จ.อุดรธานี มีทุนจดทะเบียนเรียกชำระเต็มจำนวน 500 ล้านบาท โดยบริษัทถือหุ้นในบริษัทย่อยดังกล่าว 100%
ด้านการซื้อขายหุ้น BGH แรงซื้อยังมีเข้ามาต่อเนื่อง จนผลักดันให้ราคาปรับตัวขึ้น 3.50 บาท หรือ 3.63% ปิดที่ระดับ 100 บาท มูลค่าการซื้อขายมากถึง 433 ล้านบาท
หุ้น BGH ปรับตัวขึ้นต่อเนื่องและสวนภาวะตลาด โดยรวมเป็นเพราะแรงเชียร์ของนักวิเคราะห์ โดยเฉพาะจากบริษัทหลักทรัพย์ (บล.) ธนชาต คาดกำไรไตรมาส 2 ปีนี้เติบโตแข็งแกร่ง และมีโอกาสเข้าซื้อหุ้นบริษัท โรงพยาบาลบำรุงราษฎร์ (BH) เพิ่มจากปัจจุบันที่ถืออยู่ 23.3% คาดราคาหุ้นแนวโน้มขึ้นต่อเนื่อง เพราะปัจจุบันยังคงต่ำกว่าพื้นฐาน 115 บาท
นายประพันธ์ อัศวอารี กรรมการผู้อำนวยการใหญ่ บริษัท จัดการและพัฒนาทรัพยากรน้ำภาคตะวันออก (EASTW) เปิดเผยว่า คณะกรรมการบริษัทมีมติให้บริษัทร่วมลงทุนกับองค์การ บริหารส่วนจังหวัดระยอง (อบจ.) ในการจัดตั้งบริษัท เสม็ด ยูทีลิตี้ส์ โดยมีทุนจดทะเบียนเริ่มต้น 1 ล้านบาท บริษัทเข้าถือหุ้นสัดส่วน 55% เพื่อลงทุนธุรกิจผลิตและจำหน่ายน้ำประปาจากน้ำทะเลบนเกาะเสม็ด